Tartu Variku Kool

 
Tartu Variku Kool on üldhariduskool Tartus Ropka linnaosas aadressil Piima 1. 
Kool on varem kandnud Tartu 14. Keskkooli (01.09.1980–01.05.1997) ja Tartu Kunstigümnaasiumi (01.05.1997–31.08.2014) nime.
Kool on kunsti- ja ettevõtlusõpetuse süvaõppega ning koolihoone on üks Tartu linna moodsamaid. 
Kooli ajalugu.
Kool avati 1. septembril 1980 vastvalminud koolihoones (projekt 221-1-321, arhitekt Milvi Vainik), kooli nimeks sai Tartu 14. Keskkool. Toonases keskkoolis asus õppima 1134 õpilast, õpetajaid oli esimesel aastal 54 ning klassikomplekte oli kokku 34. Osa õpilastest ja õpetajatest tuli uude koolimajja seni Tartu linnas tegutsenud Pedagoogilise Kooli Harjutuskoolist, mis uue keskkooli rajamise tulemusel suleti. Koolihoone avamisel sai koolihoone ka nimetahvli, mida kroonis vahtralehe kujutis ning oluliseks osaks kooli sümboolikast on vahtralehe kujutis tänini. 1983. aastal lõpetas kooli esimene lend ning lõpuaktusel kingiti koolile ka koolilipp.
1987. aastal loodi koolis alates teisest klassist rakendatav "'kunstiõpetuse süvaõpe". Kunstisuuna rajamise eestvedaja oli kooli toonane õpetaja Aili Tammela. Lisaks hinnati Aili Tammela kunstiõpetuse kabinet toona linna parimaks. Aasta hiljem algas kunstiõpetuse süvaõpe ka gümnaasiumiosas, eestvedajateks kunstiõpetuse õpetajad Paul Kunman, Vilve Malken ja Roland Pechter. Esimene kunstialast süvaõpet saanud lend lõpetas kooli 1991. aastal. Samal aastal rajati kooli ka esimene arvutiklass. 
1992. aastal algatas õpetaja Paul Kunman õpilaste karikatuurivõistluse "Mida naerad, koolijüts?". Aastate jooksul on algatus saanud rahvusvahelised mõõtmed ning võistlust korraldatakse tänase päevani. 1993. aastal rajati kooli kunstisuuna edendamiseks kunstijuhi ametikoht. Ametisse valiti noor ja ambitsioonikas kunstiõpetuse õpetaja Üllar Sillaots, kes töötab koolis siiani. 1994. aastal tunnistati Üllar Sillaots Eesti Vabariigi aasta õpetajaks. 
1994. aastal pandi õpetaja Maimu Kiige eestvedamisel tööle ka majanduse süvaõpe. 1995. aastast ilmub regulaarselt kooliajaleht Vahtrapoiss (praegu Vahtraleht), mille idee pärineb toonaste õpetajate Aive Põhjala ja Kalev Avi käest.
1. mail 1997 nimetati kool ümber Tartu Kunstigümnaasiumiks. Uus nimi andis edasi kooli olemust ja nägu, milleks oli kunsti ja lisaks majanduse süvaõpe terve koolistuudiumi jooksul. Jätkati seniste traditsioonide ja tegemiste elluviimist.
2006. aastal toimusid Tartu Kunstigümnaasiumi I kooliolümpiamängud kehalise kasvatuse õpetaja Helve Israeli eestvedamisel. 
2010. aastal toimusid koolis õpetaja Helve Israeli eestvedamisel II kooliolümpiamängud ning kooliolümpiamängud avas vilistlane, olümpiamedalist Aleksander Tammert. Gümnaasiumi majandussuunas sai tavaks õpilastel asutada õpilasfirmasid. Õpilasfirma Pääsuke/Rolling Art (õpilased: Sander Sõna, Rait Rahu ja Üllar Kivila) teenis ka vabariikliku preemia "Eesti parim õpilasfirma 2010", juhendajaks õpetaja Karmo Kurvits.
2012. aastal loodi koolis projekt "Ettevõtlikuks läbi õpilasfirma", mis tunnistati parimaks õppekava toetavaks projektiks Tartu linnas ning õpilasfirma Trio de Jacks (õpilased: Rait Palla, Ragnar Palla ja Andrei Redi) osales rahvusvahelisel õpilasfirmade laadal. Karmo Kurvits tunnistati aasta ettevõtlusõpetajaks.
2013. aastal saavutas õpilane Karolin Kruusaauk vabariiklikul kunstiolümpiaadil gümnaasiumiastmes I. koha.
2014. aastal korraldati Tartu Kunstigümnaasiumis kümnendat korda Tartu linna ja maakonna põhikoolide ja gümnaasiumide kunstiolümpiaadi.
Seoses Tartu linnas korraldatud haridusreformiga nimetati 1. septembrist 2014 kool ümber Tartu Variku Kooliks ning koolist sai põhikool.
2018. aastal peeti Tartu Variku Koolis III. kooliolümpiamänge õpilaste Ken-Markus Üle, Karl Marten Muruaas, Keron Kadak ja Kardo Ken Konts eestvõttel, juhendajaks Helve Israel. Mänge avasid olümpialastest maratoonarid, kolmikõed Luiged.
1. septembril 2018 alustas kool õppetööd asenduspindadel, sest senist koolihoonet hakati põhjalikult renoveerima.
1. septembril 2019 alustas Tartu Variku Kool taas õppetööd värskelt renoveeritud koolimajas. Renoveerimise käigus sai kool enda kasutusse ka kahe täismõõtmelise korvpalliväljakuga sisehalli, jõusaali ja matisaali.
2024. aasta detsembris toimus koolis kümnendat korda traditsiooniline Varivalimiste üritus, kus üheksanda klassi õpilastel tuleb moodustada ühiskonnaõpetuse tunni raames erakonnad ning luua koolielu parandamiseks lubadusi. Üritus kulmineerub pressikonverentsi ja valimistega. Ürituse eestvedaja on ajaloo- ja ühiskonnaõpetuse õpetaja Katrin Klaassen (kes on tunnistatud Tartu linna aasta klassijuhatajaks).
2024/2025. õppeaastal õpib koolis ligi 600-700 õpilast ja töötab 67 õpetajat ning kooli eripäradeks on endiselt kunsti- ja ettevõtlusõpetuse õpetamine.